b'\n_START_ARTICLE_\nPiramida v Tirani\n_START_SECTION_\nNastanek\n_START_PARAGRAPH_\nZgradba je bila odprta 14. oktobra 1988 kot muzej Enverja Hoxhe v spomin na dolgoletnega voditelja socialisti\xc4\x8dne Albanije Enverja Hoxho, ki je umrl tri leta predtem. Arhitekti, ki so sodelovali pri na\xc4\x8drtovanju, so bili Hoxheva h\xc4\x8di Pranvera Hoxha, njen mo\xc5\xbe Klement Kolaneci, Pirro Vaso in Vladimir Bregu._NEWLINE_Ob izgradnji je Piramida veljala za najdra\xc5\xbejo posami\xc4\x8dno zgradbo, kdajkoli zgrajeno v Albaniji._NEWLINE_Piramida je v\xc4\x8dasih posmehljivo imenovana "mavzolej Enverja Hoxhe", \xc4\x8deprav to nikoli ni bil njen namen ali uradni naziv.\n_START_SECTION_\nStanje po komunizmu\n_START_PARAGRAPH_\nPo letu 1991, po padcu komunizma v Albaniji, je Piramida prenehala delovati kot muzej. Nekaj let je slu\xc5\xbeila kot konferen\xc4\x8dni center in prizori\xc5\xa1\xc4\x8de razstav. Med vojno na Kosovu leta 1999 so nekdanji muzej uporabljali NATO in humanitarne organizacije._NEWLINE_Od leta 2001 je v delu piramide deloval albanski televizijski kanal Top Channel, medtem ko sta bila preostanek zgradbe in njegova tlakovana okolica (ki trenutno slu\xc5\xbei za parkiri\xc5\xa1\xc4\x8de in avtobusno postajo) prepu\xc5\xa1\xc4\x8dena postopnemu propadanju in vandalizmu._NEWLINE_Del filma Armanda Lulaja It Wears as it Grows (2011) je bil posnet v Piramidi.\n_START_SECTION_\nNa\xc4\x8drti za ru\xc5\xa1enje\n_START_PARAGRAPH_\nTekom let so se pojavili \xc5\xa1tevilni na\xc4\x8drti za ru\xc5\xa1itev Piramide in preureditev 17 000 m\xc2\xb2 (1,7 ha) povr\xc5\xa1ine, ki jo kompleks zavzema, za druge namene. Najodmevnej\xc5\xa1i je bil na\xc4\x8drt, ki je na mestu Piramide predvideval izgradnjo novega albanskega parlamenta._NEWLINE_Prej\xc5\xa1nji na\xc4\x8drt, po katerem naj bi na mestu piramide nastala nova opera, je bil \xc5\xbee odobren, vendar preklican kmalu po za\xc4\x8detku del. Predlagana ru\xc5\xa1itev Piramide je spro\xc5\xbeila mnoge razprave tudi med vodilnimi tujimi arhitekti, ki so jo tako zagovarjali kot ji nasprotovali. Zgodovinar Ardian Klosi je za\xc4\x8del peticijo proti ru\xc5\xa1itvi zgradbe, ki je zbrala okoli 6000 podpisov. Raziskava, izvedena leta 2013 in objavljena leta 2015, je nakazovala, da je ve\xc4\x8dina prebivalcev Tirane proti ru\xc5\xa1itvi._NEWLINE_Leta 2017 je bilo oznanjeno, da Piramida ne bo poru\xc5\xa1ena, temve\xc4\x8d obnovljena.\n_START_SECTION_\nMladinski tehnolo\xc5\xa1ki center\n_START_PARAGRAPH_\nLeta 2018 je bil predstavljen nov projekt, ki bi Piramido spremenil v izobra\xc5\xbeevalni tehnolo\xc5\xa1ki center za mladino, osredoto\xc4\x8den na programiranje, robotiko in zagonska podjetja.'